Per Ørum Jørgensen (KF), 2006-04-25:
Der har jeg så den holdning, at kommunerne, som fører en offensiv og konstruktiv familiepolitik, i højere grad også er i stand til at tiltrække børnefamilierne og dermed øge deres skattegrundlag og få gang i en god cirkel.
Det er så forskellige tilgange.
Det, jeg godt kunne tænke mig at spørge hr. Hüseyin Arac om, er: I valgkampen var det jo et stort slagnummer for Socialdemokratiet, at taksterne, forældrebetalingen skulle ned.
Jeg tror faktisk, man var helt nede på at sige, at der var ingen, der skulle betale over 1.000 kr. for at få passet deres børn.
Er det stadig væk socialdemokratisk politik, eller har man også på dette punkt ændret i partiprogrammet og ændret politik?
Det kunne egentlig være ganske interessant at høre.
Det er derfor, at jeg i min ordførertale har sagt, at vi støtter den del af lovforslaget, hvor man vil nedsætte forældrebetalingen fra 33 til 25 pct.
Det støtter vi fuldt ud.
Men vores initiativer fra Socialdemokraternes side er altså, at kvaliteten skal forhøjes i børnehaverne, og forældrebetalingen skal ned.
Det holder vi fast i, der er ingen ændring der.
Vi vil også gå længere ned, hvis der er råd til det.
Det kan vi diskutere både i vores gruppe og med de andre partier.
Allerførst vil jeg gerne tilslutte mig det synspunkt, som hr. Hüseyin Arac fremkom med, at vores pasningstilbud også skal afspejle, at det er gavnligt med den mangfoldighed, der er i samfundet.
Og jeg kan heller ikke se, at der i dette lovforslag skulle være tiltag, som skulle forhindre en sådan udvikling.
Jeg hørte hr. Hüseyin Arac sige, at dette vil betyde nedskæringer i de enkelte institutioner.
Men det er jo egentlig lidt fantastisk og pragtfuldt, synes jeg, at vi i regeringen med Dansk Folkepartis støtte er i stand til, samtidig med at vi sænker forældrebetalingen, også at hæve kvaliteten i pasningstilbuddene generelt.
Anerkender hr. Hüseyin Arac ikke, at vi i regeringsgrundlaget har afsat 2 mia. kr. til at hæve kvaliteten, samtidig med at vi sænker forældrebetalingen?
Det er derfor, jeg har sagt, at pengene helst ikke skal bruges til administration og bureaukrati, de skal bruges til at forhøje kvaliteten på daginstitutionerne.
Det, jeg er nervøs for på Socialdemokraternes vegne, er, at pengene ikke er øremærket.
De er kompensation til kommunerne, og ifølge de undersøgelser, der er, har en tredjedel af vores kommuner været nødt til at skære ned på området på grund af deres stramme økonomi.
Det, jeg efterlyste, var, at vi helst ikke skal blive ved med at skære ned på børneområdet.
For en god ordens skyld vil jeg da lige gøre hr. Martin Lidegaard opmærksom på, at Det Konservative Folkeparti ikke støtter De Radikales ændringsforslag.
Det kommer nok ikke som nogen overraskelse.
For det er jo en meget stor del af de danske børnefamilier, vi snakker om, de rigeste 75 pct.
Det kan godt give nogle billeder af swimmingpool, store villaer og alle de der ting.
Så sagde hr. Martin Lidegaard, at dem kan man tilgodese på en anden måde med skattelettelser osv.
Hvis vi nu tager en gruppe ud, det kan være en enlig forælder, som måske har et eller to børn, godt job, men alligevel måske en stor udgift til en måske ikke særlig stor lejlighed her i København, i Århus, eller hvor det er dyrt at bosætte sig.
Under Det Radikale Venstre virkelig ikke disse forældre, at de lige får en lille økonomisk håndsrækning her, så man letter deres hverdag lidt?
Altså, deres rådighedsbeløb er vel ikke ekstremt stort.